**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL LEIDIMO ATLIKTI NEGYVENAMŲJŲ PATALPŲ ŠVYTURIO G. 2, KLAIPĖDOJE, KAPITALINIO REMONTO DARBŲ UŽSAKOVO FUNKCIJAS“ PROJEKTO**

1. **Sprendimo projekto esmė, tikslai ir uždaviniai.**

Šiuo sprendimu Klaipėdos miesto savivaldybės taryba (toliau – Taryba) leidžia BĮ Klaipėdos apskrities gestų kalbos vertėjų centrui nustatyta tvarka parengus ir suderinus kapitalinio remonto projektą, atlikti pagal 2007 – 2013 m. Sanglaudos skatinimo veiksmų programos II prioriteto „Viešųjų paslaugų kokybė ir prieinamumas: sveikatos, švietimo ir socialinė infrastruktūra“ VP3-2.4-SADM-02-V priemonės „Paslaugas, tarp jų profesinės reabilitacijos, neįgaliesiems teikiančių įstaigų plėtra“ veiklą „Gestų kalbos vertėjų centrų infrastruktūros plėtra“ pagal panaudos sutartį naudojamo turto – negyvenamųjų patalpų Švyturio g. 2, Klaipėdoje, kapitalinio remonto darbų užsakovo funkcijas.

1. **Projekto rengimo priežastys ir kuo remiantis parengtas sprendimo projektas.**

BĮ Klaipėdos apskrities gestų kalbos vertėjų centras (toliau – Centras) pateikė Klaipėdos miesto savivaldybės administracijai (toliau – Administracija) prašymą leisti atlikti kapitalinį remontą pagal panaudos sutartį naudojamose Klaipėdos miesto savivaldybei nuosavybės teise priklausančiose patalpose Švyturio g. 2, Klaipėdoje.

Centras teikia gestų kalbos vertimo paslaugas Klaipėdos ir Tauragės apskrityse, tobulina ir plečia gestų kalbos vertimo paslaugas kurčiųjų bendruomenei ir visai visuomenei tuo užtikrindamas abipusį informacijos prieinamumą.

Centras informavo Administraciją, kad dalyvauja 2007 – 2013 m. Sanglaudos skatinimo veiksmų programos II prioriteto „Viešųjų paslaugų kokybė ir prieinamumas: sveikatos, švietimo ir socialinė infrastruktūra“ VP3-2.4-SADM-02-V priemonės „Paslaugas, tarp jų profesinės reabilitacijos, neįgaliesiems teikiančių įstaigų plėtra“ veiklos „Gestų kalbos vertėjų centrų infrastruktūros plėtra“ projekte.

Projekto tikslas - siekti kurčiųjų integracijos į visuomenę ir mažinti jų socialinę atskirtį Klaipėdos ir Tauragės apskrityse, plėtojant ir kompleksiškai gerinant Klaipėdos apskrities gestų kalbos vertėjų centro veiklą.

Projekto uždavinys – atlikti kapitalinio remonto darbus pagal panaudos sutartį naudojamose patalpose Švyturio g. 2, Klaipėdoje, pritaikant patalpas Centro veiklai vykdyti.

Centras pateikė paraišką VšĮ Centrinei projektų valdymo agentūrai finansavimui gauti. Planuojama investicijų suma 1 201 000 Lt. Projektams įgyvendinti numatytos ES fondų ir Lietuvos Respublikos valstybės biudžeto lėšos.

Pagal projekto finansavimo sąlygų aprašo, patvirtinto Lietuvos Respublikos Socialinės apsaugos ir darbo ministro 2012 m. vasario 21 d. įsakymu Nr. A1-93, reikalavimus pareiškėjas turi pateikti savininko raštišką leidimą statyti ar rekonstruoti objektą.

Pagal Klaipėdos miesto savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Klaipėdos miesto savivaldybės tarybos 2012 m. sausio 27 d. sprendimu Nr. T2-29, 17 punktą, panaudos gavėjas gali atlikti panaudai perduoto turto kapitalinį remontą ar jo rekonstrukcijos darbus tik Tarybai priėmus sprendimą leisti jį rekonstruoti.

Atsižvelgiant į tai kas išdėstyta parengtas šis sprendimo projektas.

1. **Kokių rezultatų laukiama.**

Centras galės ES fondų ir Lietuvos Respublikos valstybės biudžeto lėšomis atlikti pagal panaudos sutartį naudojamų negyvenamųjų patalpų Švyturio g. 2, Klaipėdoje, 307,83 kv. m bendrojo ploto, kapitalinio remonto darbus.

Remonto metu planuoja įrengti kėlimo įrenginį judėjimo negalią turintiems žmonėms, išgriauti nereikalingas pertvaras, pastatyti naujas, pritaikant patalpas Centro veiklai vykdyti, pakeisti grindis, duris, langus, įrengti tualetą pritaikytą neįgaliems, pakeisti visą elektros instaliaciją, nutiesti internetinio ir telefoninio ryšio tinklus, sutvarkyti šildymo sistemą.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma. Teigiamos pasekmės – Klaipėdos miesto savivaldybės tarybai priėmus šį sprendimą bus sudarytos palankios sąlygos kurtiesiems bendrauti gestų kalba su girdinčiaisiais ir gauti gestų kalbos vertimo paslaugas gyvenamojoje vietoje.

Turto skyriaus vedėja Genovaitė Paulikienė